Dr.h.c. prof. PhDr. Peter Kónya, PhD.

**rektor** PU v Prešove

Ul. 17. novembra č. 1

080 01 Prešov

|  |  |  |  |
| --- | --- | --- | --- |
| **Váš list číslo/zo dňa** | **Naše číslo** | **Vybavuje/linka** | **Prešov** |
|  |  |  | 13. 11. 2023 |

**Vec**

**Návrh na udelenie Zlatej medaily Prešovskej univerzity v Prešove – prof. PhDr. Jana Sošková, CSc.**

 P**rof. PhDr. Jana Sošková, CSc. (Prešov, 23. 11. 1950 – Prešov, 18. 10. 2021)**,filozofka, estetička, propagátorka slovenskej estetiky a pedagogička sa počas svojej kariéry, vďaka organizačným schopnostiam, zápalu pre estetické problémy a vedeckému fokusu, zaradila medzi popredné osobnosti slovenského estetického myslenia, uznávané v širšom medzinárodnom kontexte. Počas svojej kariéry zorganizovala 19 vedeckých konferencií s medzinárodnou účasťou, pravidelne vystupovala na zahraničných vedeckých konferenciách, vrátane svetových kongresov estetiky, a získala viaceré ocenenia za svoju publikačnú a organizačnú prácu ako boli napr. Bronzová medaila PU v Prešove za celoživotné dielo (2016), Pamätná medaila PU v Prešove pri príležitosti 20. výročia vzniku PU (2017). Počas svojho života figurovala vo viacerých redakčných radách domácich a zahraničných časopisov. Založila ročenku *Studia Aesthetica* (1998), ktorá je vydávaná dodnes avšak s rôznou periodicitou. Iniciovala a zaslúžila sa o vznik Slovenskej spoločnosti pre estetiku (SPES) a časopisu *ESPES:The Slovak Journal of Aesthetics*, kde pôsobila ako šéfredaktorka.

Život a pôsobenie pani profesorky bol nerozlučne späté s „osudom“ Filozofickej fakulty Prešovskej univerzity v Prešove (pred tým UPJŠ v Prešove) kde pôsobila ako pedagogička, garantka odboru estetika, prodekanka fakulty a riaditeľka Inštitútu estetiky a umeleckej kultúry. Vyštudovala tu odbor filozofia - nemecký jazyk a literatúra (1974), v roku 1975 obhájila rigoróznu prácu na tému *Determinácia hodnotiaceho vzťahu ľudí ku skutočnosti* (FF UPJŠ Prešov), vedeckú hodnosť CSc. obhájila na SAV v Bratislave s prácou *Náboženstvo, ateizmus a umelecká kultúra* (1984), habilitovala v roku 2002 na FF PU v Prešove v odbore dejiny filozofie s prednáškou *Kantovská estetika na Slovensku*, v roku 2004 inaugurovala na FF PU v Prešove v odbore dejiny filozofie s prednáškou: *I. Kant a súčasná estetika (20. storočie)*.

Jej vedecké, publikačné i pedagogické aktivity principiálne vychádzali z intenzívneho záujmu o umenie, ale na prvé miesto stavali vždy estetiku. Jej myšlienkovou bázou bola kantovská estetika (napr. monografia *Immanuel Kant a súčasná estetika* (2007) a i.), no významne rozvinula aj diskurz vzťahu estetiky a filozofie (monografia *Filozofia umenia* (2010)), filozofické uchopovanie moderného a súčasného umenia, estetiku škaredého (kapitola *Škaredosť výrazu* v knihe *Tezaurus estetických výrazových kvalít* (2008), slovenskú estetiku (monografie *Estetika Michala Greguša* (1998), *Od teoretickej ku aplikovanej estetike* (2001) a *Estetika a filozofia umenia Svätopluka Štúra* (2017)) a preverovanie koncepcií „koncov umenia“ (konferenčné zborníky *Otázky a problémy perspektív umenia, respektíve "koncov umenia" v estetických, umenovedných a filozofických teóriách I a II* (2018 a 2019)).

V tejto súvislosti si dovolíme konštatovať, že prof. PhDr. Jana Sošková, CSc. si zaslúži navrhované ocenenie za úspešnú celoživotnú vedeckú a pedagogickú prácu, ktorou významne prispela k etablovaniu estetiky ako študijného odboru Filozofickej fakulty Prešovskej univerzity v Prešove v národnom a medzinárodnom kontexte.

|  |
| --- |
|  prof. PhDr. Beáta Balogová, PhD., MBA |
|  Dekanka Filozofickej fakulty FF PU |